ไฟแนนซ์ทูเดย์
คนที่กำลังรอเงินกู้ซอฟต์โลนดอกเบี้ยต่ำตามนโยบายช่วยคนน้ำท่วมของรัฐบาลที่คิดดอกเบี้ยแค่ 3% นาน 5 ปี ที่ยื่นคำขอกู้ไว้และธนาคารบอกว่าเงินหมดแล้ว ยังงงอยู่ ขอบอกตรงนี้ว่าไม่ต้องสับสน
4 ก.ย. 2555

คนที่กำลังรอเงินกู้ซอฟต์โลนดอกเบี้ยต่ำตามนโยบายช่วยคนน้ำท่วมของรัฐบาลที่คิดดอกเบี้ยแค่ 3% นาน 5 ปี ที่ยื่นคำขอกู้ไว้และธนาคารบอกว่าเงินหมดแล้ว ยังงงอยู่ ขอบอกตรงนี้ว่าไม่ต้องสับสน 
โครงการนี้รัฐบาลขอแบงก์ชาติช่วยให้เงินกู้ออกมา 2.1 แสนล้านบาท แล้วเอามารวมกับเงินของธนาคารพาณิชย์อีก 9 หมื่นล้านบาท ก็เป็นวงเงิน 3 แสนล้านบาท ช่วยทั้งลูกค้าซื้อบ้านและลูกค้าเอสเอ็มอี ตามข้อตกลงกันก็คือ หากแบ่งเงินให้แล้ว ภายใน 3 เดือน หากธนาคารไหนปล่อยกู้ไม่หมดก็ให้คืนเงินกลับมาพูนไว้ แล้วนำมาเกลี่ยออกไปให้ธนาคารที่ยังมีลูกค้าค้างอยู่ 
ขณะนี้เงินที่ปล่อยกู้เหลือจากการจัดสรรรอบแรกไปแล้วมีประมาณ 5.9 หมื่นล้านบาท ก็เอากลับมาที่แบงก์ชาติเกลี่ยใหม่ แต่งวดนี้คาดว่าแบงก์ชาติอาจจะยกเงินให้กับแบงก์รัฐทั้งหมด เพราะลูกค้ายังค้างอยู่เยอะ 
เรื่องนี้ ปกรณ์ พรรธนะแพทย์ รองกรรมการผู้จัดการ ธนาคารกรุงไทย ขอให้ลูกค้าธนาคารพาณิชย์ทำใจ เพราะอาจจะไม่ได้รับเงินกู้ดอกต่ำอีกแล้ว เนื่องจากเงินหมด ฉะนั้นธนาคารพาณิชย์ทั้งหลายอาจจะออกโปรโมชันมาปลอบใจให้นิดๆ หน่อยๆ 
...โพลหลายสำนักออกมาถล่ม เดอะโต้งกิตติรัตน์ ณ ระนอง รองนายกฯ และ รมว.คลัง เรื่องโกหกสีขาว ว่าทำให้รัฐบาลเสียภาพลักษณ์ ไม่ได้รับความน่าเชื่อถือ คนที่เดือดร้อนที่สุดและอยากให้กำจัดจุดอ่อนของรัฐบาล เห็นจะเป็นทีมที่ปรึกษาของผู้มีบารมีนอกประเทศ ที่อยากได้คนที่เก่งกว่านี้มาดูแลงานด้านเศรษฐกิจ 
แต่เดอะโต้งนั้นไม่ธรรมดา เป็นสายตรงนายกฯ ปู ทีมที่ปรึกษา พ.ต.ท.ทักษิณ ที่คิดจะเลื่อยขาเก้าอี้ รมว.คลัง ก็อาจจะต้องออกแรงเยอะเหนื่อยหน่อย แถมไม่ได้ผลอีกด้วย 
...ช่วงนี้ ช.ชดา ไปไหน มีแต่คนถามหาประธานแบงก์ชาติ ดร.โกร่งวีรพงษ์ รามางกูร ว่าป่านนี้หายจุกจากจดหมายของไอเอ็มเอฟหรือยัง